ລັດຖະມົນຕີວ່າການກະຊວງຕຳຫຼວດ ຫວຽດນາມ ເຈິນດ້າຍກວາງ ຢ້ຽມຢາມ ແລະ ເຮັດວຽກຢູ່ ອາເມລິກາ
ທ່ານພົນເອກ ເຈິນດ້າຍກວາງ, ລັດຖະມົນຕີວ່າການກະຊວງຕຳຫຼວດ ຫວຽດນາມແລະ
ຮອງຜູ້ຊ່ວຍວຽກລັດຖະມົນຕີວ່າການກະຊວງການຕ່າງປະເທດ ອາເມລິກາ Scot Marciel
ພາບ:vov
ວັນທີ 16/3, ຄະນະຜູ້ແທນຂັ້ນສູງກະຊວງຕຳຫຼວດ ຫວຽດນາມ ໂດຍທ່ານພົນເອກ ເຈິນດ້າຍກວາງ, ລັດຖະມົນຕີວ່າການກະຊວງຕຳຫຼວດ ຫວຽດນາມ ນຳໜ້າເລີ່ມຕົ້ນການຢ້ຽມຢາມ ອາເມລິກາ ຢ່າງເປັນທາງການ. ທີ່ນະຄອນຫຼວງ ວໍຊິງຕັນ, ທ່ານລັດຖະມົນຕີວ່າການກະຊວງຕຳຫຼວດ ຫວຽດນາມ ເຈິນດ້າຍກວາງ ໄດ້ພົບປະກັບທ່ານ Scot Marciel, ຮອງຜູ້ຊ່ວຍວຽກລັດຖະມົນຕີວ່າການກະຊວງການຕ່າງປະເທດ ອາເມລິກາ ຮັບຜິດຊອບ ອາຊີຕາເວັນອອກ-ປາຊີຟິກ. ທີ່ການຕ້ອນຮັບ, ທ່ານ Scot Marciel ຖືວ່າ: ການຢ້ຽມຢາມຄັ້ງນີ້ແມ່ນການເລີ່ມຕົ້ນອັນດີງາມໃຫ້ບັນດາການເຄື່ອນໄຫວສະເຫຼີມສະຫຼອງຢູ່ 2 ປະເທດ, ປະກອບສ່ວນຊຸກຍູ້ການພົວພັນຄູ່ຮ່ວມມືຮອບດ້ານ ແລະ ສ້າງປະຖົມປັດໄຈໃຫ້ການຢ້ຽມຢາມ ອາເມລິກາ ຢ່າງເປັນທາງການຂອງທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ຫງວຽນຟຸຈ້ອງ ແລະ ບັນດາການຢ້ຽມຢາມຂອງການນຳຂັ້ນສູງ 2 ປະເທດ.
ທ່ານລັດຖະມົນຕີວ່າການກະຊວງຕຳຫຼວດ ຫວຽດນາມ ເຈິນດ້າຍກວາງ ເນັ້ນໜັກວ່າ: ຫວຽດນາມ ຊົມເຊີຍ ອາເມລິກາ ເພີ່ມທະວີການຮ່ວມມືກັບບັນດາປະເທດ ອາຊີ-ປາຊີຟິກ, ໃນນັ້ນມີ ຫວຽດນາມ ເພີ່ອສັນຕິພາບ, ສະຖຽນລະພາບ ແລະ ວັດຖະນາຖາວອນຂອງພາກພື້ນ, ບົນຫຼັກການເຄົາລົບນັບຖືກົດບັດສະຫະປະຊາຊາດ, ກົດໝາຍສາກົນ, ເຄົາລົບນັບຖືລະບອບການເມືອງ, ເອກະລາດ, ອະທິປະໄຕ ແລະ ຜືນແຜ່ນດິນອັນຄົບຖ້ວນຂອງບັນດາປະເທດ. ແລະກໍ່ໃນວັນດຽວກັນ, ທ່ານລັດຖະມົນຕີວ່າການກະຊວງຕຳຫຼວດ ຫວຽດນາມ ເຈິນດ້າຍກວາງ ໄປຢ້ຽມຢາມສະຖານທູດ ຫວຽດນາມ ປະຈຳ ອາເມລິກາ.
(ແຫຼ່ງຄັດຈາກ VOV)